ꞌKia̱ nga ijye kjomà ngaꞌtsì jñà kjoa̱ kìi̱,
jè José ra ya̱ i̱ꞌnde‑la̱ ya̱ na̱xi̱ndá Arimatea,
ra ti̱ꞌkoa̱ ya̱ kotáꞌyáꞌta‑la̱ Jesús,
tanga mì tsa ngi tsakón ijo‑la̱ tsa xi̱ta̱‑la̱ Jesús,
tà nga̱tjì‑la̱ nga xi̱ta̱xá ꞌtse̱ xi̱ta̱ judío tsakjón‑la̱.
Jè xi̱ta̱ ra̱kìi̱,
isíjéꞌndeé‑la̱ jè Pilato nga ko̱ma i̱ko̱ jè ijo‑la̱ Jesús,
ko̱ jè Pilato kitsjáꞌnde‑la̱,
a̱kjòn tsaje̱n‑ngi‑ni ya̱ krò jè ijo‑la̱ Jesús nga kiìko̱.
Ti̱ꞌkoa̱á ijchò‑te jè Nicodemo jè xi̱ta̱ ra ijchòjkon jngo ꞌká jè Jesús ꞌkia̱ nga jñò;
maá‑la̱ tsa katé kilo chijo ra nda jne̱ ꞌya ra tjíkójin mirra ko̱ áloe.
José ko̱ Nicodemo kiìko̱ó jè ijo‑la̱ Jesús;
isíkájté nikje chroba ra tjín‑la̱ jè chijo ra nda jne̱,
koni ꞌsín ijye ngaà‑la̱ jñà xi̱ta̱ judío ꞌkia̱ nga sihijin jngo miꞌken.
Ya̱ i̱ꞌnde ñánda̱ nga isiꞌta krò jè Jesús,
tíjna jngo i̱ꞌnde ñánda̱ sitje̱ tsajmì,
ko̱ ya̱á tíjna jngo chrjó tjínda ra chrjó xi̱tse̱,
ya̱ ñánda̱ ni̱ sa jngo miꞌken sijnaya.
Ya̱á isijnaya jè ijo‑la̱ Jesús nga̱ chrañaꞌtá‑ní,
nga̱ ki,
ijyeé tímaꞌtsia̱ jè ni̱chjin níkjáya ꞌtse̱ xi̱ta̱ judío.
Jè ni̱chjin ꞌkia̱ nga maꞌtsia̱‑ni jè xomàna̱,
ꞌkia̱ nga jñò‑isa nga ta̱jñòya,
kijì María Magdalena ya̱ nga̱jo̱‑la̱ chrjó miꞌken ñánda̱ nga isìhijin jè Jesús;
ꞌkia̱ nga ijchò kijtse‑ní nga ijye itjahíxìn jè na̱jo̱ ra tjíchjàjto‑la̱ jè nga̱jo̱‑la̱ miꞌken.
ꞌKia̱á tsahachikon nga kijì ya̱ ñánda̱ tjíhijyo jè Simón Pedro ko̱ xi̱ta̱ ra ìjngo ra ti̱ꞌkoa̱ ya̱ kotáꞌyáꞌta‑la̱ Jesús,
jè xi̱ta̱ ra ꞌñó tsjake Jesús nga kitsò‑la̱:
―Ijyeé kàfìko̱ jè ijo‑la̱ Na̱ꞌín‑ná jñà xi̱ta̱;
mì kì ꞌyeé ñánda̱ kjijna‑la̱.
Jè Pedro ko̱ xi̱ta̱ ra ìjngo,
kiì katsíjen‑la̱ ya̱ nga̱jo̱‑la̱ chrjó miꞌken ñánda̱ kisijnaya ijo‑la̱ Jesús.
ꞌKia̱á ꞌñó tsahachikon ngajòo̱,
tanga isa̱á ꞌñó tsahachikon jè xi̱ta̱ ra ìjngo koni jè Pedro ko̱ jè ijchò ítjòn ya̱ ñánda̱ nga kjijna jè nga̱jo̱‑la̱ miꞌken.
ꞌKia̱á tsasèn-niña nga iskotsíjen‑yá ya̱ nga̱jo̱‑la̱ miꞌken ñánda̱ nga isijnaya ijo‑la̱ Jesús,
ko̱ kijtseé jñà nikje chraba ra isijtéjin jè ijo‑la̱ Jesús tanga mì tsa ꞌjahaꞌsen‑ngi‑jìn ya̱ nga̱jo̱‑la̱ miꞌken.
A̱kjòn ꞌji tjíngi‑la̱ jè Pedro;
ra jè,
ꞌjahaꞌsen‑ngií ya̱ nga̱jo̱‑la̱ miꞌken ko̱ kijtseé‑te jñà nikje chraba nga ya̱ kjihijyo.
Ti̱ꞌkoa̱á kijtseé‑te jè nikje ra isijtéjin sko̱ Jesús nga mì tsa ya̱ kjijnaꞌta‑la̱ jñà nikje chroba;
xín tíjna xkóya.
ꞌKia̱á ꞌjahaꞌsen jè xi̱ta̱ ra ìjngo jè ra ꞌji ítjòn;
ꞌkia̱ nga kijtse jñà kjoa̱ ra kjomà,
kjokjiín‑la̱.
Nga̱ kjè kì nda fìya‑la̱ koni ꞌsín tíchja̱ jè Xa̱jo̱n ra tjíꞌta ꞌén‑la̱ Nainá nga jè Jesús,
ꞌkoa̱á ꞌsín tjínè‑la̱ nga kjoa̱áya‑ila̱ ya̱ a̱jin‑la̱ miꞌken.
Jñà xi̱ta̱ kìi̱,
kijí‑ni ya̱ niꞌya‑la̱.
Tanga jè María Magdalena ya̱á tíjna ndi̱tsiaán ya̱ xo̱tjo̱ba̱‑la̱ chrjó miꞌken nga tíkjindáya;
ko̱ ꞌkia̱ nga tíkjindáya tsasijna-niña‑ní nga iskotsíjen‑yá ya̱ chrjó miꞌken;
ko̱ jò ìkja̱li̱ kijtse ra nikje chroba kjiya;
jngo tíjna ya̱ a̱ngi sko̱ ko̱ jngo tíjna ya̱ ndsa̱ko̱ ñánda̱ nga isijna jè ijo‑la̱ Jesús.
Jñà ìkja̱li̱ iskonangií‑la̱,
kitsò‑la̱:
―Ji̱ ndí chjo̱ón,
¿mé‑ni nga chindáya‑ni?
Jè María kitsó‑ní:
―Kií kjindaya̱‑na nga̱ ijyeé kàfìko̱ jñà xi̱ta̱ jè ijo‑la̱ Na̱ꞌìn‑na̱,
ko̱ mì kì be ñánda̱ kjijna‑la̱.
ꞌKia̱ nga ijye ko̱kitsò jè María,
isìkjahatjií sko̱,
ko̱ ya̱á kijtse jè Jesús;
tanga mì kì kjòchi̱ya‑la̱ tsa jè Jesús.
Jè Jesús kitsó‑la̱:
―Ji̱ ndí chjo̱ón,
¿mé‑ni nga chindáya‑ni?
¿Yá ra fatsji?
Jè María,
ꞌkoa̱á ꞌsín isíkítsjen tsa jè ra síkinda̱ jè i̱ꞌnde ra̱kìi̱,
kitsó‑la̱:
―Ji̱ nàmi̱,
tsa ji̱í kiìki̱i ijo‑la̱ Na̱ꞌìn‑na̱,
ko̱ꞌtín‑ná ñánda̱ kjijna‑li mé‑ni nga ma íkatsíjen‑ila̱.
ꞌKia̱á kitsò‑la̱ jè Jesús:
―¡María!
Isíkáfa jè María kitsò:
―¡Raboni!
(Ra ꞌén hebreo,
Maestro tsò‑ni jè ꞌén ra̱kìi̱.)
Jè Jesús kitsó‑la̱:
―Kì tà chjàn ꞌa̱n chaájno‑ná nga̱ kjè tsa ya̱ fia ya̱ ñánda̱ nga tíjna jè Na̱ꞌìn‑na̱.
Tanga tijchín jñà ꞌndsè ko̱ ko̱ꞌtìn‑la̱ nga ya̱á tífì káti̱jnako̱ india‑na jè ra Na̱ꞌìn‑na̱ ma ra ti̱ꞌkoa̱ Na̱ꞌìn‑no ma,
jè ra Nainá‑na̱ ma ko̱ ra ti̱ꞌkoa̱ Nainá‑no ma.
ꞌKia̱á kijì María Magdalena nga kiì síkjíꞌnchré jñà xi̱ta̱ ra kotáꞌyáꞌta‑la̱ Jesús nga ijyeé kijtse jè Na̱ꞌín‑ná ko̱ tsiꞌkéna̱jmí‑la̱ koni ꞌsín nga kitsò‑la̱.